和張仲通學士苦暑思長安幕中望終南秋雪呈江鄰幾
作者：司馬光
朝代：宋

paragraphs: 秋雲覆秦川，小雨野未濕。
誰言終南頂，已有霰雪集。
返景開新晴，孱顔照都邑。
初疑江津闊，遠浪横風急。
又疑龍蛻骨，逶迤委原隰。
詞客登高樓，四望清興入。
當時應百篇，遺散不復拾。
今兹宦帝城，大暑困鬰悒。
紅塵滿九衢，出入冠带襲。
家居賓旅來，俯僂煩拜揖。
回思幕中趣，引領安可及。
江翁養文采，正如玄豹蟄。
君往犯其嚴，騰起誰敢縶。
嗟予素恇怯，旁睨毛髪立。
強復綴此章，庶幾勇可習。